

Universitatea din București va acorda titlul de Doctor Honoris Causa profesorului George A. Bermann
Universitatea din București va acorda, în cadrul unei ceremonii care se va desfășura marți, 14 mai 2024, distincția de Doctor Honoris Causa profesorului George A. Bermann, una dintre personalitățile marcante ale vieții juridice americane și internaționale. 
Evenimentul de acordare a înaltei distincții va avea loc începând cu ora 14:30, în Sala Senatului Universității din București (Șoseaua Panduri nr. 90, București).
Cadru didactic afiliat la Ecole de Droit, Institut des Sciences Politiques din Paris și la Georgetown University Law Center, profesorul Bermann este membru fondator al Consiliului de conducere al Curții Internaționale de Arbitraj a International Chamber of Commerce (ICC) din Paris. În prezent este membru al Comitetului Permanent al Curții Internaționale de Arbitraj a ICC și al Comisiei ICC pentru Arbitraj Internațional, precum și copreședinte al New York International Arbitration Center.
Relațiile de afinitate cu România ale profesorului Bermann s-au manifestat cu peste un deceniu în urmă, pe timpul mandatului său de președinte al Alternative Information & Development Centre (AIDC). De atunci, în mod constant, cadre didactice și cercetători din întreaga țară și, în special, tineri din Facultatea de Drept a Universității din București s-au putut afirma pe scena internațională prin rapoartele naționale pe varii domenii ale dreptului, contribuții apreciate și publicate la edituri remarcabile, sub egida AIDC. 
Profesorul Bermann este membru al Consiliului Asociației Americane de Arbitraj, precum și membru al Consiliului de Administrație al Center for Conflict Prevention and Resolution. De asemenea, este membru al Chartered Institute of Arbitrators din Londra. Este coeditor-șef al American Review of International Arbitration și membru al Consiliului editorial al Revue de l’Arbitrage.
Acordarea titlului de Doctor Honoris Causa al Universității din București profesorului George A. Bermann reprezintă o recunoaștere a meritelor sale profesionale și academice puse în slujba a numeroase generații de juriști.

